
Pada bulan September lepas saya turut membentangkan kertas kerja dalam Seminar Hukum di UM. 
Ramai yang email dalam meminta bahan tersebut dari saya kerana mereka tidak dapat hadir. Secara 
umum fokus kertas kerja saya mengenai Islam Liberal. Saya cuba menjelaskan tentang kelemahan 
golongan agama di sudut pemikiran, ilmu dan sikap telah menjadi punca munculnya aliran-aliran 
yang menyanggahi agama yang tulen. 

Dunia Islam yang sepatutnya menerajui tamadun pembangunan insan dan kebendaan telah mundur 
dan hilang peranan. Hasil dari hilangnya akidah yang menjadi asas tamadun umat, maka hilanglah 
tamadun. Bahkan sebahagian masyarakat Islam hidup dalam kesyirikan dan khurafat yang tebal. 
Lihat sahaja apa yang wujud di Indonesia, Mesir dan Morocco. Mereka bukan sahaja ketinggalan 
zaman, mereka juga ketinggalan Islam yang tulen. 

Bahkan ada istiadat dan pegangan bangsa yang menyanggahi syarak menggantikan tempat agama. 
Wanita Islam di Pakistan umpamanya, begitu ditindas di sudut hak sebagai wanita, bahkan sebagai 
insan. Anak perempuan bagaikan hak dagangan bapanya yang mempunyai kuasa mutlak 
mengahwinkan dia kepada sesiapa yang dikehendakinya tanpa diizinkan sebarang bantahan dari 
empunya tubuh. Isteri pula bagaikan hamba abdi suaminya yang diberi kuasa oleh budaya setempat 
memukul dan menyiksa. 

Wajah-wajah buruk bangsa yang menganut Islam ini telah benar-benar menconteng keindahan Islam 
di mata dunia. Setelah menggambarkan keagungan generasi Islam yang lampau, ‘Ali Tantawi 
berkata: “Majoriti kaum muslimin hari ini, disebabkan kecuaian mereka dengan kewajipan-kewajipan 
agama ini, maka mereka berada di belakang umat-umat yang lain, mereka menjadi hujah untuk 
musuh-musuh Islam (menghina Islam-pen). Sehingga Jamal al-Din al-Afghani, atau Muhammad 
‘Abduh menyebut perkataan yang hebat: “Islam itu terlindung oleh penganutnya”. (‘Ali Tantawi, 
Mauqifuna min al-Hadarat al-Gharbiyyat, m.s. 45, Jeddah: Dar al-Manarah (1986)) 

Secara umumnya, kemunduran ini berpunca dari beberapa faktor. Jika difokuskan kepada pemikiran 
hukum atau perkembangan pegangan syariat di dunia Islam, faktor-faktor berikut menjadi 
penyumbang utama: 

i. Hilangnya Teras Akidah Dalam Penyampaian Syariat 

Hilang kefahaman yang betul terhadap tuntutan syahadatain. Islam tidak difahami bermula dari 
persoalan akidah. Pada hal itu adalah teras dan asas. Maka syirik serta khurafat berleluasa dalam 
Dunia Islam. Syirik, tahyul dan khurafat telah menghilangkan Islam tulen yang merupakan teras 
kepada ketamaduan. Bermula dari tangkal, mentera syirik, sehingga kepada meyakini sistem yang 
lain setanding dengan Islam. Kata Muhammad Qutb: (Berpunca) daripada kemunduran akidah, 
timbullah segala macam kemunduran yang menimpa Dunia Islam. ..kemunduran ilmu, ketamadunan, 
ekonomi, peperangan, pemikiran dan kebudayaan. (‘Ali Tantawi, Mauqifuna min al-Hadarat al- 
Gharbiyyat, m.s. 45, Jeddah: Dar al-Manarah (1986) 

Ramai muslim yang akidah mereka menyimpang dari daerah kemurnian menuju kesesatan, bahkan 
mungkin ke arah kemurtadan. Di sesetengah negeri pengajaran tentang perkara-perkara yang 
membatalkan wuduk, solat, puasa dan beberapa tajuk-tajuk fekah yang lain lebih diutamakan 
dibandingkan dengan pengajaran mengenai perkara-perkara yang membatalkan akidah. Hasilnya, 
ramai muslim yang mengetahui perkara-perkara yang membatalkan wuduk, solat, puasa dan 
seumpamanya, namun jahil tentang perkara-perkara yang membatalkan iman. 


Jika pun dibincangkan persoalan akidah, mereka dipengaruhi pula oleh falsafah Greek lama yang 
kadang-kala perbincangannya tidak membawa sebarang kekuatan kepada akidah, bahkan kepada 



kepenatan akal dan kecelaruan sahaja. Ini seperti Allah ada lawannya tiada, dengar lawannya pekak, 
melihat lawannya buta, tidak berjisim, tidak berjirim dan seumpamanya. Kemudian diikuti dengan 
falsafah-falsafahnya yang memeningkan. Sehingga guru yang mengajar pun tidak faham. Untuk 
mengelakkan dia dipersoalkan dia akan berkata: “Barang siapa banyak bertanya maka lemahlah 
imannya...”. Maka akidah sebenar hilang dalam kepincangan perbahasan falsafah kalam warisan 
Greek dan Yunan. 

Akidah yang diajar oleh Nabi s.a.w adalah akidah yang bersih dan mudah difahami. Dalam ajaran 
Islam, persoalan tauhid dan akidah adalah perkara yang paling mudah dan senang untuk 
dimengertikan oleh semua lapisan umat. Ini kerana persoalan akidah mesti difahami oleh mereka 
yang buta huruf, badawi di padang pasir sehinggalah kepada golongan yang terpelajar dan cerdik 
pandai. 

Kalaulah perbahasan akidah begitu sukar dan susah seperti yang difahami oleh golongan ahli kalam 
dan falsafah, bagaimana mungkin golongan awam yang buta huruf atau tidak memiliki kecerdasan 
akal yang tinggi untuk memahaminya?!! Malangnya kemasukan pengaruh Yunan ke dalam pemikiran 
sebahagian umat Islam telah menyebabkan mereka menjadikan ilmu kalam sebagai akidah dan 
meminggirkan persoalan-persoalan asasi dalam akidah Islamiyyah. 

Kata Dr Yusuf al-Qaradawi: “Tambahan pula, perbahasan ilmu kalam, sekalipun mendalam dan 
kepenatan akal untuk memahami dan menguasainya, ia bukannya akidah... Lebih daripada itu 
perbahasan ilmu kalam telah terpengaruh dengan pemikiran Yunan dan cara Yunan dalam 
menyelesaikan masalah akidah. Justeru itu imam-imam salaf mengutuk ilmu kalam dan ahlinya serta 
berkeras terhadap mereka”. (Al-Qaradawi, Thaqafat al-Dai‘iyat, m.s. 92 Beirut: Muassasah al-Risalat 
(1991) 

Kemuncak dan tujuan daripada perbahasan tauhid ilmu kalam ialah untuk membuktikan keesaan 
Allah dan tiada sekutu baginya. Mereka menyangka ini yang dimaksudkan dengan tuntutan La ilah 
illa Allah. (Lihat: Dr Sulaiman al-Asyqar, Al-akidat fi Allah m.s 32-33. Kuwait: Maktabat al-Falah (1984) 
Sedangkan akidah La ila illa Allah bukan sekadar percaya Allah itu wujud dan bersifat dengan sifat- 
sifatNya yang sempurna. Bahkan La ilah illa Allah adalah seruan untuk mengabdikan diri kepada 
Allah. Hukum-hakam syarak dibina di atas tuntutan ini. 

Dengan hilangnya teras La ilah illa Allah maka penyampaian hukum-hakam syarak menjadi hambar 
dan hilang kekuatan terasnya. 

ii. Ancaman Bid'ah Dalam Amalan Syariah 

Kemasukan fahaman-fahaman karut yang dianggap agama telah melemah dan merosakkan wajah 
Islam yang tulen. Amalan-amalan bid'ah telah menghilangkan fokus umat terhadap pembangunan 
minda dan kefahaman yang jitu. Kata Abu al-Hasan ‘Ali al-Nadwi: “Halangan-halangan syirik, 
kejahilan dan kesesatan hampir menutupi tauhid Islam yang bersih. Maka masuk ke dalam sistem 
agama bid'ah-bid'ah yang mengambil tempat yang luas dalam kehidupan muslimin dan ia 
memalingkan mereka dari agama yang sahih dan kehidupan dunia. Sedangkan keistimewaan dan 
kelebihan muslimin dibandingkan umat-umat yang di dunia ini hanyalah disebabkan agama ini, yang 
dibawa oleh Muhammad s.a.w. 

Keistimewaan dan mukjizat agama ini pula ialah pada kesahihan dan keasliannya, la menjadi 
istimewa kerana ia wahyu Allah dan syariatNya. Yang mencipta peraturannya (agama ini) ialah 
Tuhan Tidak Dapat Dicabar, dan yang membuat syariatnya ialah Tuhan Yang Maha Bijaksana 
“Diturunkan dari Yang Maha Bijaksana Lagi Terpuji' (Fussilat:42). Apabila akal, perbuatan dan hawa 
nafsu manusia masuk ke dalam agama ini, maka tiada lagi kelebihannya ke atas agama-agama lain 
yang diselewengkan oleh pengikut agama-agama itu dan peraturan yang ditenun oleh tangan 
manusia, melainkan dengan kadar wahyu yang masih tinggal terpelihara padanya. Tidak lagi menjadi 
penjamin penjamin kebahgiaan dunia dan akhirat dan tidak lagi benar-benar menundukkan akal dan 
menarik manusia kepadanya”.( Abu al-Hasan al-Nadwi, Madha Khasira al-Alam bi Inhitat al-Muslimin, 
m.s. 195, Kaherah: Maktabat al-Sunnat (1990) 

iii. Golongan Agama Yang Lemah 

Dalam sejarah Islam, golongan agama adalah tunggak kepada kebangkitan umat. Islam yang syumul 
telah membentuk pemikiran para ulama agar kritis, maju dan membangun. Golongan ulama yang 

berkualiti ini terus wujud di sepanjang zaman. Namun jumlah dan penguasaan mereka berbeza dari 
satu zaman ke satu zaman. Jumlah para ulama yang berkualiti seperti yang disebut dalam hadith ini 
adalah kurang: 

“Akan selalu membawa ilmu ini mereka yang adil dari para penyambung (dari setiap generasi); 
mereka menafikan (menentang) penyelewengan golongan yang melampaui batas, dakwaan bohong 
golongan yang batil dan takwilan golongan yang jahil” (Hadith ini hasan. Para ulama berkhilaf 
pendapat mengenai kedudukan hadith ini. Sebahagian mereka mensahihkan, sebahagian 
mendhaifkannya. Ibn al-Qayyim dalam Miftah Dar al-Sa‘adah menyatakan hadith ini thabit. Beliau 
menghimpunkan jalan-jalan periwayatan hadith. Beliau turut menyebut kata-kata al-lmam Ahmad: “la 
hadith sahih” (lihat: Ibn Qayyim al-Jauziyyah, Miftah Dar al-Sa‘adah, m.s 227-229, Saudi: Dar Ibn 
Hazm). ‘Ali Hasan al-Halabi menilai hadith ini sebagai hasan disebabkan jalan periwayatan yang 
banyak. (Sadiq Hasan Khan, Al-Hittah fi Dhikr al-Sihah al-Sittah, tahqiq: ‘Ali Hasan al-Halabi, Beirut: 
Dar al-Khail). Demikian Salim bin ‘Id al-Hilali menyatakan hadith ini hasan. Bahkan beliau menulis 
buku khas menerangkan kesabitan hadith tersebut (lihat: Salim bin ‘Id al-Hilali, Limadha Akhtartu al- 
Manhaj al-Salafi, m.s. 63 Saudi: Dar Ibn al-Qayyim (2000) 

Walaupun wujud, tetapi tidak ramai. Mungkin juga banyak ulama seperti itu, dan pengikut mereka 
juga ramai, namun secara nisbah jumlah umat yang wujud, mereka masih dianggap kecil. 

Kata Muhammad Qutb ketika membincangkan tentang kemunduran ilmu, tamadun, ekonomi 
pemikiran dan budaya di Dunia Islam: “Dari sudut yang lain, dijumudkan ilmu-ilmu syarak dalam 
bentuk yang dipelajari sebelum lima kurun lalu - sekurang-kurangnya. Ditambah dengan masuk ke 
dalamnya serangan pemikiran Greek dari ilmu kalam yang tidak berguna dan bermanfaat. Lebih dari 
itu ilmu kalam telah menukarkan pengajian akidah kepada perkara-perkara yang menyusahkan 
minda lagi tidak berguna dan memayahkan. 

Mengubah akidah dari inti kandungan yang hidup kepada isu-isu falsafah yang membawa kepada 
pertengkaran tanpa sebarangan natijah dan tujuan. Lebih daripada itu pelajar-pelajar agama telah 
bertukar menjadi para penghafal bukan pemikir. Seseorang pelajar kelihatan berilmu hanya dengan 
kadar apa yang dia hafal daripada teks, syarah dan nota kaki. Namun dia tidak dapat berfikir untuk 
dirinya dan tidak juga dapat berfikir secara sendiri. 

Maka para ulama kehilangan keaslian ilmu, jadilah mereka itu golongan taklid yang hanya memetik 
dari orang lain. Bahkan ditambah lagi keburukan ketiga, iaitu taksub mazhab yang mengenai 
keseluruhan para pelajar. Setiap orang taksub dengan mazhab yang dia membesar di dalamnya. Dia 
menjadikan kemuncak jihadnya untuk agamanya, semata-mata untuk membuktikan mazhab dan 
syeikhnya melebihi mazhab dan syeikh orang lain..”.( Muhammad Qutb, Waqi‘una al-Mu‘asir, m.s. 
176.) 

Golongan agama dikuasai oleh golongan yang lemah kemampuannya. Singkat pula penguasaannya 
terhadap nas-nas agama dan pengetahuan semasa. Golongan yang mempelajari agama bukan lagi 
terpilih. Sehingga orang Melayu umpamanya, menganggap mana-mana anak yang kurang 
kemampuan akademik, dihantar ke pengajian agama atau pondok. Akhirnya lahirlah golongan ustaz 
dan tokguru yang lemah kekuatan minda dan analisanya. 

Serentak dengan kekuatan kebendaan yang muncul di Barat, kekuatan institusi agama pula 
bertambah lemah. Pengajian agama dibentuk dengan begitu sempit dengan nilai-nilai taksub mazhab, 
lalu mereka membela mazhab melebihi dari membela Islam. Di samping mereka pula terpencil dari 
dunia akibat diracun pemikiran kesufian yang melampau dan terbabas, memusuhi perkara-perkara 
baru yang mereka jahil mengenainya. Ini seiras dengan tindakan gereja yang membawa kebangkitan 
Revolusi Industri atau Revolusi Perancis. 

iv. Cenderung Kepada Fiqh Yang Memayahkan (Ta’sir) 

Golongan agama yang lemah inilah yang membesarkan fatwa ‘pintu ijtihad telah tertutup’ lalu 
mengharamkan segala pandangan baru, hanya kerana mereka jahil mengenainya. Bukan kerana ia 
bercanggah dengan agama. Golongan agama ini mengasingkan diri dari pentas pengetahuan moden. 
Mereka kelihatan kolot dan tidak mahu mengambil tahu dunia sekitar. Fatwa-fatwa agama lebih 
condong kepada pengharaman, sedangkan dalam agama asal sesuatu perkara bersifat mu’amalah 
adalah harus. Mereka pula menjadikan asal apa yang mereka tidak faham dan tidak tahu adalah 

haram. Hukum-hakam menjadi sempit. Perbincangan fekah yang diperdengarkan untuk generasi 
moden seakan untuk manusia pada 1000 atau 500 tahun yang lalu, agar senada dengan teks 
mazhab tanpa meraikan perkara-perkara yang berlaku dalam fekah. Mereka seakan manusia yang 
kehilangan kerja, lalu membahaskan masalah mudah menjadi payah. Soal wuduk sahaja disyarah 
hampir berbulan dengan andaian-andaian yang bukan-bukan. Sedangkan pendengar perlu berwuduk 
segera, lima kali sehari. 

Contoh yang lain ialah soal niat yang begitu mudah. Setiap amalan itu dengan niat. Namun ia 
dibahaskan dengan begitu payah. Diletakkan syarat-syarat yang bukan memudahkan, sebaliknya 
memayahkan. Persoalan bagaimana hendak melafazkan niatkan sahaja telah mengambil masa umat 
begitu lama dan berkesudahan dengan bertambah sukar dan was-was dalam solatnya. 

Kata Ibn Taimiyyah (meninggal 728H): (Bahkan melafazkan niat itu adalah cacat pada akal dan 
agama. Adapun pada agama kerana ia adalah bid'ah. Adapun pada akal, kerana ia seperti orang 
yang hendak makan sesuatu makanan lalu berkata: “Aku berniat meletakkan tanganku pada bekas 
ini kerana aku hendak mengambil satu suap darinya, lalu aku letakkannya dalam mulutku, lalu aku 
kunyah kemudian aku menelannya supaya aku kenyang”. Sama seperti orang yang menyebut: “Aku 
niat bersolat fardu ini pada masuk waktunya, empat rakaat dalam jamaah, tunai kerana Allah”. Ini 
semua adalah bodoh dan jahil. Ini kerana niat adalah kesampaian pengetahuan. Apabila seseorang 
hamba Allah tahu apa yang sedang dia buat, maka dengan sendirinya dia telah berniat perkara itu. 
Tidak terbayang dengan wujud pengetahuan dalam akalnya, untuk dia melakukan tanpa niat. Tidak 
mungkin pula tanpa pengetahuan, terhasilnya niat. Telah sepakat para imam yang empat bahawa 
menguatkan suara dalam berniat dan mengulanginya tidak disyariatkan. Bahkan sesiapa yang 
terbiasa dengan itu hendaklah diberi hukuman (untuk mengajarnya) bagi menghalangnya melakukan 
ibadah secara bid'ah dan mengganggu orang ramai dengan mengangkat suara.(lbn Taimiyyah, Al- 
Fatawa al-Kubra, 2/ 95. Beirut: Dar al-Kutub al-‘llmiyyat (1987) 

Kata Dr Yusuf al-Qaradawi: (Niat ini adalah amalan hati semata. Bukan amalan lidah. Tidak diketahui 
daripada Nabi s.a.w., tidak juga dari para sahabah dan para tabi’in yang mengikut mereka dengan 
baik - yang merupakan salaf umat ini - sebarang lafaz bagi niat ibadat, seperti solat, puasa, mandi, 
berwuduk dan seumpamanya, apa yang kita lihat sebahagian manusia bersungguh-sungguh 
melakukannya, seperti mereka menyebut: Aku berniat mengangkat hadas kecil, atau besar, atau 
solat zohor, atau asar empat rakaat kerana Allah Yang Maha Besar, atau aku berniat puasa esok hari 
pada bulan ramadan dan sebagainya. Ini semua tidak dibawa (diajar) oleh sebarang ayat al-Quran 
atau Sunnah. Tidak ada faedah baginya, di mana seorang insan tidak akan berkata ketika hendak ke 
pasar: aku niat hendak ke pasar. Atau ketika dia hendak bermusafir: Aku niat bermusafir. Al-Zarkasyi 
dalam fatwa-fatwanya memetik perkataan al-Ghazali: “Urusan niat dalam ibadah itu, namun apa yang 
menyusahkan ialah disebabkan kejahilan dengan hakikat niat atau (disebabkan) was-was”. 
(http//:qaradawi.net) 

Mereka lupa sifat agama yang diturunkan kepada Nabi Muhammad s.a.w. seperti yang dinyatakan 
oleh al-Quran: 

Firman Allah: (maksudnya) “Mereka yang mengikut Rasulullah (Muhammad s.a.w) Nabi yang Ummi, 
yang mereka dapati tertulis (namanya dan sifat-sifatnya) di dalam Taurat dan Injil yang ada di sisi 
mereka. Dia menyuruh mereka dengan perkara-perkara yang baik, dan melarang mereka daripada 
melakukan perkara-perkara yang keji; dan dia menghalalkan bagi mereka segala benda yang baik, 
dan mengharamkan kepada mereka segala benda yang buruk; dan ia juga menghapuskan dari 
mereka beban-beban dan belenggu-belenggu yang ada pada pada mereka. Maka orang-orang yang 
beriman kepadanya, dan memuliakannya, juga menolongnya, serta mengikut nur (cahaya) yang 
diturunkan kepadanya (Al-Quran), mereka itulah orang-orang yang berjaya”. (Surah al-‘Araf: 157) 

Firman Allah: (maksudnya) “Allah menghendaki kamu beroleh kemudahan, dan la tidak menghendaki 
kamu menanggung kesukaran”. (Surah al-Baqarah: 185) 

Firman Allah: (maksudnya) “Allah (sentiasa) hendak meringankan (beban hukumnya) daripada kamu, 
kerana manusia itu dijadikan berkeadaan lemah”. (Surah al-Nisa: 28) 

v. Taqlid Hukum Tanpa Kajian 

Sikap taksub mazhab fekah begitu kuat, sehingga mereka enggan melihat pandangan-pandang luar 

mazhab mereka yang mungkin lebih kukuh dan bermanfaat. Kelompok agama jenis ini hanya 
berusaha agar pengikutnya tidak keluar, sekalipun terpaksa menolak dalil yang sahih. Kata Dr. Yusuf 
al-Qaradawi: “Golongan yang taksub ini tidak membolehkan sesiapa yang mengikut sesuatu mazhab 
keluar daripadanya, sekalipun dalam beberapa masalah yang jelas kepada pengikut mazhab bahawa 
dalil mazhabnya lemah. Sehingga mereka menyifatkan sesiapa yang keluar mazhab sebagai tidak 
berpendirian. 

Perbuatan ini sebenarnya mewajibkan apa yang tidak diwajibkan oleh Allah SWT. Seakan-akan 
mereka menganggap imam-imam mazhab mempunyai kuasa membuat syari'at dan perkataan 
mereka adalah hujah syarak yang dipegang dan tidak boleh dibangkang. Ini sebenarnya 
menyanggahi tunjuk ajar imam-imam mazhab itu sendiri, kerana sesungguhnya mereka telah 
melarang orang ramai bertaklid kepada mereka atau selain mereka. Ini juga menyanggahi apa yang 
dipegang oleh golongan salaf umat ini iaitu para sahabah dan mereka yang selepas sahabah 
sepanjang kurun-kurun yang awal yang merupakan sebaik-baik kurun dan yang paling dekat kepada 
petunjuk Nabi. Justeru itu, para ulama besar umat ini dan para muhaqqiqnya membantah sikap 
melampau di dalam taklid mazhab yang menyamai apa yang dilakukan oleh ahli kitab yang 
mengambil paderi dan pendita mereka sebagai tuhan-tuhan selain Allah”.( Dr. Yusuf al-Qaradawi, Al- 
Sahwat al-lslamiyyat bain al-lkhtilaf al-Masyru’ wa al-Tafarruq al-Madhmum, m. s 202, Kaherah: Dar 
al-Sahwat (1991) 

vi. Fokus Hukum Yang Sempit 

Selain dari kesempitan pemikiran, fiqh yang menyusahkan, taqlid tanpa kajian ditambah pula dengan 
fokus fiqh yang amat terbatas. Pengajian hukum hanya tertumpu kepada persoalan perukunan. 
Hukum-hakam syarak hanya digambar berkisar mengenai taharah, haid dan nifas, solat, puasa, 
zakat dan haji. Akhirnya Umat Islam mulai jahil tentang kesyumulan sistem Islam yang menyeluruh. 

Hasilnya, negara-negara Islam kelihatan begitu miskin dan lemah. Kotor, tidak berperaturan, rasuah, 
mundur dan diperbodohkan. Padahal umat Islam memiliki bumi yang subur dan kedudukan yang 
strategik. Kata Dr. Yusuf al-Qaradawi: “Kekuatan ekonomi kita terbengkalai. Kita hidup di bumi Allah 
yang paling strategik, paling baik dan subur. Bumi yang paling banyak galian yang tersimpan dalam 
perutnya dan kekayaan yang bertebaran di atasnya. Malangnya kita tidak menggerakkan kekayaan 
kita, tidak bertani di bumi kita, tidak menghasilkan keluaran dari galian sedangkan bahan mentahnya 
dikeluarkan dari bumi kita... jadilah kita dalam banyak keadaan pengguna bukan pengeluar, 
pengimpot bukan pengilang. Kadang kala kita menghasilkan produk yang kita tidak memerlukannya 
dan kita abai menghasilkan barangan yang sangat kita perlukan. Kita berbangga dengan memiliki 
kereta-kereta mewah antarabangsa, sedang kita tidak tahu untuk membuat basikal sekalipun”. (Dr. 
Yusuf al-Qaradawi, Ain al-Khalal, m.s. 12-13, Beirut: Muassasat al-Risalat (2001) 

Abu Hasan 'Ali al-Nadwi r.h. pernah mengkritik dunia Arab dalam tulisannya dengan menyatakan: 
“Mestilah bagi dunia Arab sebagai dunia Islam bebas (memiliki sendiri) dalam perniagaan, harta, 
industri dan pendidikan. Bangsa mereka tidak boleh memakai melainkan apa yang tumbuh di 
buminya dan ditenun dengan tangannya... sesungguhnya dunia Arab tidak dapat memerangi Barat - 
jika keadaan memerlukan demikian - selagi mereka memerlukan Barat dalam soal harta, pakaian dan 
barangan. Tidak ada pena yang digunakan untuk menandatangani sesuatu perjanjian dengan Barat, 
melainkan pena tersebut dibuat di Barat. Tidak ada senjata yang digunakan untuk memerangi Barat, 
melainkan senjata itu dibuat di Barat. Sesungguhnya adalah memalukan apabila umat Arab tidak 
dapat mengambil manfaat daripada sumber kekayaan dan kekuatan mereka sendiri. Adalah 
memalukan apabila air kehidupan yang mengalir di dalam urat mereka akhirnya sampai ke tubuh 
orang lain”.( Abu al-Hasan al-Nadwi, Madha Khasira al-Alam bi Inhitat al-Muslimin, m.s. 416) 

Apa tidak, ruh kekuatan negara telah dihilangkan. Mereka tidak menjadikan Islam sebagai ruh dan 
urat saraf. Jadilah mereka bagaikan insan kegelapan kehilangan cahaya. Pun jika dia mempunyai 
akal, dia dapat berfikir, bergerak dan meraba bagi mendapatkan semula lampunya semulanya. 
Malangnya dia bodoh lalu dia merasakan aman tanpa cahaya kerana dia tidak lagi takut kepada 
bahaya di hadapannya disebabkan dia tidak nampak. Akhirnya dia jatuh ke dalam kemusnahan. Jika 
dia jatuh bersendirian tidak mengapa, itu adalah hasil kebodohannya, namun yang menjadi masalah 
apabila rakyatnya turut menjadi mangsa. 


Hasil dari para pemerintah yang tidak bertanggungjawab dan kontang akal, negara-negara umat 
Islam berwajah dengan wajah kemunduran. Samada senjata, pengangkutan, bahkan makanan, kita 



terpaksa meminta sedekah, atau membeli dari orang lain. Pemerintah dan raja negara-negara umat 
Islam kelihatan mewah dengan hasil mahsul yang dijual atau disamun oleh Barat. Negara terus 
berada dalam kemunduran teknologi dan minda. Rakyat pula ramai yang miskin, buta huruf, dan 
tidak terurus. 

Lemahnya pemikiran golongan agama lemahlah agama... Faktor-faktor di atas antara pemangkin 
mengapa agama dipandang rendah. Faktor-faktor ini mesti dihapuskan. Ruh kekuatan agama mesti 
dikembalikan. Kita menyeru kepada keluasan pemikiran dan pendekatan yang memampukan kita 
menghadapi cabaran zaman. Kesemua ini dengan syarat tidak membelakangkan al-Quran dan al- 
Sunnah. 

